સ્થાપત્યઃ માધાવાવની સરખામણીમાં આ વાવ પ્રમાણમાં નાની છે તેમ જ સુશોભનની દષ્ટિએ બિલકુલ સાદી વાવ છે. ગંગા વાવની ત્રણ બાજુ મંડપ ટાવર છે. આ ટાવરનો ઉપરનો ભાગ પિરામિડ જેવું બાંધકામ ધરાવે છે, જેના તળિયે આડા સ્તરો બાંધેલા છે. વાવ પૂર્વ-પશ્ચિમ દિશામાં રહેલી છે, જેમાં કૂવો પૂર્વ દિશામાં છે, જ્યારે પ્રવેશ પશ્ચિમ દિશામાં છે. જે મંડપ બાંધેલા છે તે લંબચોરસ છત ધરાવતું માળખું છે, જે દીવાલમાં લાગેલા ચાર થાંભલા ઉપર બાંધવામાં આવેલું છે. આ લંબચોરસ છતની વચ્ચેના ભાગમાં પિરામિડ જેવું ટાવર બાંધકામ છે. સમગ્ર મંડપ છત ઉપર આ બાંધકામ નથી. આની સામે અગાઉ જોયેલી માધાવાવ અને રતાળા વાવમાં સમગ્ર મંડપની છત ઉપર બાંધકામ કરવામાં આવેલું છે. પ્રથમ મંડપની નીચે અને વાવમાં પ્રવેશતાં બાજુની બન્ને દીવાલોમાં સુંદર કોતરણીવાળા ગોખલા બનાવવામાં આવ્યા છે. ગોખલાની ઉપર કળશની કોતરણીની સાથે આજુબાજુ સુંદર કોતરણી કરવામાં આવેલી છે. બન્ને ગોખલા હાલ ખાલી છે, પરંતુ ફક્ત ત્રિશૂળનું ચિહ્ન સફેદ રંગથી દોરવામાં આવેલું છે, જે દુર્ગામાતાના પ્રત્ીાકરૂપે છે. એક ગોખમાં જય અંબેના લખાણ સાથે માટીના કોડિયાઓથી પૂજા કરવામાં આવે છે. આશરે 800 વર્ષ જૂની વાવ હજી પણ પ્રકૃતિનાં વિવિધ પરિવર્તનો સામે ટકેલી છે.